سائنس اور ٹیکنالوجی کی وزارت
آئی آئی ایس ایف – 2020 کے لئے 35 مقامات پر آؤٹ ریچ، تمہیدی پروگراموں اور وگیان یاترا کا انعقاد کیا جارہا ہے
سائنسی میدانوں میں باہمی گفت و شنید سے سماج میں اس کی اشاعت کرنے اور اسے تقویت دینے میں مدد ملے گی اور سائنس کی سبھی شکلوں کو ایک مشترکہ پلاٹ پر لانے سے زندگی بہتر بنے گی۔ آئی آئی ایس ایف سائنس کا ایک جشن ہے جو ہماری زندگی سے جڑا ہوا ہے: ڈاکٹر شیکھر سی مانڈے، ڈائریکٹر جنرل، سی ایس آئی آر
نئی دہلی، 7 /دسمبر 2020 ۔ ملک میں انڈیا انٹرنیشنل سائنس فیسٹول  2020 کو مقبول بنانے اور مختلف شعبوں تک اس کی رسائی کے لئے پروگرام منعقد کئے جارہے ہیں۔ سائنس سے متعلق وزارتوں اور محکموں کے لیب اور ادارے ان پروگراموں کی مختلف شعبوں تک رسائی بنانے اور ان کی نشر و اشاعت سے متعلق سرگرمیوں کا انعقاد کررہے ہیں۔
سی ایس آئی آر – نیشنل جیوفزیکل ریسرچ انسٹی ٹیوٹ ، حیدرآباد نے حال ہی میں ورچول پلیٹ فارم پر اسی سمت میں ایک تمہیدی اور آؤٹ ریچ پروگرام کا انعقاد کیا تھا۔ اس پروگرام میں ڈاکٹر شیکھر سی مانڈے، ڈائریکٹر جنرل، سی ایس آئی آر اور سکریٹری، ڈی ایس آئی آر، حکومت ہند نے کہا کہ سال 2015 سے آئی آئی ایس ایف سائنس کے تئیں جوش و جذبے کا جشن مناتا ہے اور سائنس کے مختلف شعبوں کے ماہرین کو عام لوگوں سے جوڑنے کا کام کرتا ہے۔ اس طرح سے یہ گفت و شنید سماج کے مختلف شعبوں تک سائنس کی رسائی اور ہماری زندگی کو خوش حال بنانے کے لئے بنیاد ثابت ہوگی۔ انھوں نے زندگی کے سبھی شعبوں میں لوگوں سے کووڈ-19 سے متعلق پروٹوکول پر سختی سے عمل کرنے کی ضرورت پر زور دیا۔
اس موقع پر مہمان خصوصی ڈاکٹر ستیش شینائی، سابق ڈائریکٹر، آئی این سی او آئی ایس، حیدرآباد نے بھارتی تناظر میں ’گہرے سمندر میں تحقیق سے متعلق چیلنجز اور مواقع‘ کے موضوع پر اظہار خیال کیا۔ انھوں نے زمین پر آبی ماحول کو محفوظ رکھنے کی اس کرہ کی صلاحیت اور یہاں زندگی کی انفرادیت، اہم چیلنجوں اور مواقع پر اپنے خیالات ظاہر کئے۔ انھوں نے بہت ہی آسان لفظوں میں ال نینو / لا نینا / انڈین اوشن ڈیپول، سمندر کی سطح کے درجہ حرارت میں اضافہ، اور ناسازگار موسمیاتی واقعات کے بار بار پیش آنے میں اضافے کے بارے میں جانکاری دیتے ہوئے کہا کہ یہ سبھی آفت میں ایک دوسرے سے جڑے ہوئے ہیں، جو ہماری زندگی اور معیشت کو متاثر کررہے ہیں۔
جناب جینت سہسربدھے، آرگنائزنگ سکریٹری، وجنانا بھارتی  نے آئی آئی ایس کے جواز کی وضاحت کرتے ہوئے عام لوگوں کے درمیان سائنسی نقطہ نظر کو فروغ دینے میں اس کے اہم کردار پر روشنی ڈالی۔ انھوں نے کہا کہ اس سال کے آئی آئی ایس ایف کا موضوع ’آتم نربھر بھارت اور عالمی فلاح و بہبود کے لئے سائنس‘ ہے اور اس کے انعقاد کی ذمہ داری سی ایس آئی آر کو دی گئی ہے۔
اس سے قبل ڈاکٹر وی ایم تیواری، ڈائریکٹر، سی ایس آئی آر – این جی آر آئی نے معززین کا خیرمقدم کرتے ہوئے انھیں یقین دلایا کہ عام لوگوں کے درمیان سائنس کو مقبول بنانے کے لئے یہ ادارہ ہر ممکنہ کوشش کرے گا اور انھیں آئی آئی ایس ایف – 2020 کے تئیں بیدار کرے گا۔
اسی طرح سے سی ایس آئی آر – ہیومن ریسورس ڈیولپمنٹ سینٹر ، غازی آباد نے آئی آئی ایس ایف 2020 کے نوڈل اداروں، سی ایس آئی آر – نیشنل انسٹی آف سائنس، ٹیکنالوجی اینڈ ڈیولپمنٹ اسٹڈیز  کے ساتھ مل کر ’’لوگوں کے لئے سائنس اور زمینی سطح پر اختراعات‘‘ کے موضوع پر ایک ویبینار کا انعقاد کیا تھا۔ وہ ویبینار آئی آئی ایس ایف 2020 کی تمہیدی تقریبات کا ایک حصہ تھا۔
ڈاکٹر آر کے سنہا، سربراہ سی ایس آئی آر – ایچ آر ڈی سی نے اپنی استقبالیہ تقریر میں آئی آئی ایس ایف – 2020 کے مختلف جہات کے بارے میں مختصر معلومات فراہم کرائیں۔
جناب جینت سہسر بدھے نے علاقائی زبانوں میں سائنس سے متعلق معلومات کی اشاعت کی ضرورت پر زور دیتے ہوئے کہا کہ بھارت ایک متنوع ملک ہے اور اس میں زبانوں، ثقافتوں، مذاہب اور زندگی کے کئی دیگر پہلوؤں میں تنوع پایا جاتا ہے۔ انھوں نے کہا کہ آئی آئی ایس ایف کا سفر جاری ہے اور ہمیں یقین ہے کہ ہم سماج کے ہر طبقے تک پہنچنے کے چیلنج سے عہدہ برآ ہوسکیں گے۔ انھوں نے بھارتی سائنس دانوں کی سماجی ذمے داریوں پر زور دیتے ہوئے کہا کہ سائنس کی مقامی اور علاقائی زبانوں میں نشر و اشاعت کی جانی چاہئے، تاکہ یہ بھارت کے ہر شہری تک پہنچ سکے۔ انھوں نے کہا کہ اس سے ہمارے نیو انڈیا کی تشکیل نو میں مدد ملے گی۔
اس موقع پر ڈاکٹر شیکھر سی مانڈے نے کہا کہ ورچول موڈ کے ذریعے انڈیا انٹرنیشنل سائنس فیسٹول 2020 بڑے پیمانے پر لوگوں سے جڑنے اور ان تک رسائی حاصل کرنے کا ایک شاندار موقع فراہم کرتا ہے۔ عوام تحقیقی تجربہ گاہوں میں کئے جارہے کاموں کے بارے میں جاننے کے لئے بہت پرشوق ہیں، اس لئے یہ ہماری ذمے داری ہے کہ ہم عام لوگوں کے لئے تحقیقی کاموں کی نمائش کریں۔ انھوں نے آئی آئی ایس ایف کے فروغ پر زور دیا تاکہ سماج کا ہر فرد اس سے مستفید ہوسکے۔ کووڈکی وبا کے موجودہ منظرنامے میں انھوں نے سبھی لوگوں سے درست تدابیر اختیار کرنے اور کووڈ کو دور بھگانے کے لئے حکومت کے ذریعے جاری کردہ سبھی ہدایات اور رہنما ہدایات پر عمل کرنے کی درخواست کی۔ انھوں نے کہا کہ بھیڑ بھاڑ والی جگہوں پر جاتے وقت ماسک پہننے اور سماجی فاصلہ رکھنے پر سختی کے ساتھ عمل کیا جانا چاہئے۔
چودھری چرن سنگھ یونیورسٹی، میرٹھ کے پرو وائس چانسلر پروفیسر وائی وِملا نے اس پہل کی ستائش کرتے ہوئے سی ایس آئی آر – ایچ آر ڈی سی کا شکریہ ادا کیا۔ ایک بوٹینسٹ یعنی نباتاتی سائنس داں ہونے کے ناطے فطرت کے پس پشت موجود سائنس سے متعلق باتوں پر روشنی ڈالتے ہوئے انھوں نے نوجوان طلباء اور بچوں کو فطرت اور ماحول کے بارے میں جانکاری دینے پر زور دیا۔ انھوں نے کہا کہ سائنس دانوں کو بیداری پیدا کرنے اور اپنی معلومات اور تجربات کو لوگوں کے ساتھ مشترک کرنے کے لئے آگے آنا چاہئے۔
پروفیسر انل گپتا، ہنی بی نیٹورک، ایس آر آئی ایس ٹی آئی، جی آئی اے این اینڈ این آئی ایف کے بانی، سی ایس آئی آر بھٹناگر فیلو 2018-21 نے کلیدی خطبہ پیش کرتے ہوئے ملک میں سائنس اور ٹیکنالوجی کی ترقی کی اہمیت کے تئیں عوام اور طلباء میں بیداری پیدا کرنے کے لئے اس طرح کے پروگراموں کے انعقاد کی اہمیت پر روشنی ڈالی۔ انھوں نے بھارت سے زمینی سطح کی اختراعات کی متعدد مثالیں پیش کیں۔ ڈاکٹر شوبھنا چودھری، سینئر سائنٹسٹ، سی ایس آئی آر – ایچ آر ڈی سی نے سبھی حاضرین کا شکریہ ادا کیا۔
سی ایس آئی آر – سینٹرل الیکٹرانکس اینڈ انجینئرنگ ریسرچ انسٹی ٹیوٹ ، پلانی اور وجنانا بھارتی – راجستھان چیپٹر نے مشترکہ طور سے آئی آئی ایس ایف 2020 کے لئے کرٹین ریزر کا بھی انعقاد کیا۔ اس پروگرام میں آئی آئی ایس ایف کی اہم تقاریب ’’اسٹوڈنٹس انجینئرنگ ماڈل کمپٹیشن اینڈ ایکسپو‘‘ کے بارے میں اہم تبادلہ خیال کا بھی اہتمام کیا گیا۔
وگیان یاترا آئی آئی ایس ایف کا ایک اہم پروگرام ہے۔ سائنس کی یہ یاترا بڑے پیمانے پر طلباء اور عوام کے درمیان سائنس کے بارے میں سائنسی مزاج بنانے اور دلچسپی پیدا کرنے کے لئے ہے۔ پورے ملک میں اس وگیان یاترا کے لئے 35 اہم مقامات کی نشان دہی کی گئی ہے۔ 2 دسمبر 2020 کو سودیشی سائنس موومنٹ – کیرالہ نے کوچی میں ورچول پلیٹ فارم پر ڈاکٹر عبدالکلام وگیان یاترا کا انعقاد کیا۔ اس موقع پر سابق مرکزی وزیر سیاحت جناب الفونس کننتھانم اور ڈاکٹر وی پی این نامپوری، پروفیسر، اسکول آف فوٹونکس، سی یو ایس ایس اے ٹی نے خصوصی گفتگو کی۔
انڈین انسٹی ٹیوٹ آف ٹروپیکل میٹرولوجی ، پونے نے بھی سائنس کی سرگرمیوں پر مشتمل ورچول نمائش کے لئے وجنانا بھارتی، پونے چیپٹر کے ساتھ مل کر وگیان یاترا کا انعقاد کیا۔
انڈیا انٹرنیشنل سائنس فیسٹویل  2020 کا 22-25 دسمبر 2020 کے دوران ورچول پلیٹ فارم پر انعقاد کیا جارہا ہے۔ یہ ورچول پلیٹ فارم پر سب سے بڑا سائنسی پروگرام ہے۔ اس سال کے آئی آئی ایس ایف کا اصل موضوع ’’آتم نربھر بھارت اور عالمی بہبود کے لئے سائنس‘‘ ہے۔ اس سال 9 زمروں کے تحت 41 پروگرام منعقد کئے جائیں گے۔ آئی آئی ایس ایف 2020 پانچ مختلف زمروں میں گنیز ورلڈ ریکارڈ کے لئے نامزدگیاں بھیجنے کی کوشش کرے گا۔